ทริสลดเครดิตITDฐานะแย่
เสี่ยงทำไม่ได้ตามสัญญาเงินกู้ อนาคตลำบาก-ต้นทุนพุ่งอีก
12 มิ.ย. 2555

เสี่ยงทำไม่ได้ตามสัญญาเงินกู้ อนาคตลำบาก-ต้นทุนพุ่งอีก
ทริสลดเครดิต ITD ขาดทุนติด 6 ไตรมาส ทำฐานะการเงินอ่อนแอ เสี่ยงสูง ดำรงสัดส่วนหนี้ต่อผู้ถือหุ้นไม่ได้ตามสัญญากู้เงินและหุ้นกู้ 
บริษัท ทริสเรทติ้ง ประกาศปรับลดอันดับความน่าเชื่อถือ (เครดิต) ของบริษัท อิตาเลียนไทย ดีเวล๊อปเมนต์ (ITD) เหลือ BBB แนวโน้มเชิงลบ จากเดิมอยู่ที่ BBB แนวโน้มเสถียรภาพ เพราะสถานะการเงินของบริษัทอ่อนแออย่างมากหลังขาดทุนติดต่อกัน 6 ไตรมาส และมีภาระหนี้สูง โดยล่าสุดมีหนี้ 2.76 หมื่นล้านบาท เพิ่มขึ้น 3,557 ล้านบาท จากสิ้นปีที่ผ่านมา แต่มีกำไรจากการดำเนินงานไม่เพียงพอ
ทริส ระบุว่า เครดิตระดับ BBB- สะท้อนความเป็นผู้นำในธุรกิจรับเหมาก่อสร้างในประเทศไทย และมีความสามารถในการรับงานก่อสร้างหลายประเภททั้งในและนอกประเทศ และโครงการก่อสร้างที่ยังไม่ได้ส่งมอบ (Backlog) จำนวนมาก โดยสิ้นไตรมาสแรกมูลค่างานในมือที่ยังไม่ส่งมอบ รวมถึงโครงการที่ชนะการประมูลและรอลงนามมี 1.28 แสนล้านบาท เป็นงานในมือที่ยังไม่ส่งมอบ 1.64 แสนล้านบาท ซึ่งถือว่าสูง แต่ 26% เป็นงานระยะยาว และ 36% เป็นงานที่เลื่อนกำหนดก่อสร้าง จึงทำให้การรับรู้รายได้และกระแสเงินสดของบริษัทต้องล่าช้า 
อย่างไรก็ตาม ความแข็งแกร่งดังกล่าวถูกลดทอนจากนโยบายลงทุนเชิงรุกและมีภาระหนี้สูง และความเสี่ยงในการทำธุรกิจสูงขึ้น จากการที่บริษัทได้มีการลงทุนในโครงการสัมปทานขนาดใหญ่ 
สำหรับแนวโน้มที่เปลี่ยนจากคงที่เป็นเชิงลบ สะท้อนถึงความกังวลในการดำรงอัตราส่วนหนี้สินต่อส่วนของผู้ถือหุ้นไม่ให้เกิน 2.5 เท่า ซึ่งสิ้นไตรมาสแรกปีนี้อัตราส่วนหนี้ต่อส่วนของผู้ถือหุ้นอยู่ที่ 2.86 เท่า สูงกว่าที่กำหนดไว้ในสัญญาเงินกู้กับสถาบันการเงินที่ 1.5-2.5 เท่า และระบุในเงื่อนไขสัญญาหุ้นกู้อยู่ที่ 2.5 เท่า ซึ่งการทดสอบอัตราส่วนทางการเงินดังกล่าวจะเกิดขึ้นทุกไตรมาส และเมื่อเดือน พ.ค.ที่ผ่านมา บริษัทได้รับการผ่อนผันการผิดเงื่อนไขในการดำรงอัตราส่วนทางการเงินจากธนาคารหลายแห่ง และในการทดสอบครั้งต่อไปบริษัทมีความเสี่ยงที่จะผิดเงื่อนไขสูง
ทั้งนี้ ITD ขาดทุนในปี 2554 จำนวน 1,698 ล้านบาท ซึ่งมากกว่าที่ทริสคาดไว้ และไตรมาสแรกปีนี้ขาดทุน 171 ล้านบาท เป็นผลมาจากค่าใช้จ่ายในการบริหารและดอกเบี้ยที่สูง หรืออยู่ประมาณ 10% ของรายได้ และสูงกว่าอัตรากำไรจากการดำเนินงานอย่างมาก เงินทุนจากการดำเนินงานของบริษัทลดลงจากระดับกว่า 1,000 ล้านบาทต่อปี มาอยู่ที่ 578 ล้านบาท ในปี 2554 และ 214 ล้านบาท ในช่วง 3 เดือนแรกของปี 2555 ซึ่งเงินทุนจากการดำเนินงานนี้ไม่เพียงพอที่จะใช้ลงทุนในเครื่องจักรและอุปกรณ์ รวมถึงลงทุนในธุรกิจใหม่ ส่งผลให้ภาระหนี้ของบริษัทเพิ่มสูงขึ้นอย่างต่อเนื่อง 
นักวิเคราะห์ กล่าวว่า ITD ถูกลดเครดิตจะทำให้เกิดความลำบากในการหาเงินทุนและจะมีต้นทุนที่พุ่งสูงขึ้นด้วย